[Foto’s] Calvinia het jou hulp dringend nodigCalvinia gaan erg gebuk onder die droogte (Foto: André Steenkamp) Inwoners van Calvinia in die Noord-Kaap is rasend van bekommernis omdat die dorp in een van die ergste watertekorte nóg gedompel is sedert die Kareeedam vroeër vanjaar opgedroog het. Dié dorp het intussen ŉ noodtoestand bereik nadat die watertafel ook drasties gesak het. Die water wat uit die sewe munisipale boorgate verkry word, is brak en nie geskik vir menslike gebruik nie. Daarbenewens het ŉ verwoestende brand einde Desember ongeveer 25 000ha se weiding en plantegroei verwoes. André Steenkamp, ŉ boer wat al minstens nege geslagte lank naby dié dorp boer, het voorheen aan Maroela Media vertel nagenoeg 6 000 skape moet nou met die hand gevoer word, omdat daar bloot nie voer is nie. Steenkamp sê dié situasie het intussen nóg vererger. “Dit het nog steeds nie gereën nie. Baie boere het alles verloor wat hulle van die grond af opgebou het. Mens wil nie vingers wys nie, maar die regering help glad nie – ten spyte van smekinge van talle boere. “Daarbenewens is die munisipale boorgatwater in ŉ baie slegte toestand. Mens kan dit nie drink nie en selfs wanneer jy dit kook, het dit ŉ aaklige reuk en ŉ selfs vreemder smaak. Die diere kan nie gevoer word nie, want die voer is baie duur en die weiding het afgebrand. Daar ook nie water vir die dorpsbewoners nie.” Calvinia gaan erg gebuk onder die droogte (Foto: André Steenkamp) Intussen het verskeie organisasies, soos AfriForum, Cairing Diasies, Water Shortage South Africa (WSSA) en talle ander weldoeners projekte op die been gebring om die waterbehoeftige inwoners by te staan. Die noodfonds-projek, ŉ inisiatief van AfriForum, Caring Daisies, Buffelsfontein Baard-olie en Adam Tas, het tot op hede meer as 37 ton voer in die dorp afgelewer. Hein Gonzales, projekwoordvoerder vir AfriForum, het gesê die eerste vragmotors met water vertrek reeds Vrydagaand uit Kroonstad om inwoners van die dorp by te staan. “Derduisende liter drinkwater, asook meer as 300 bale voer, sal deur die loop van die naweek in Calvinia afgelewer word. Meer as 10 000 inwoners sal by dié projek baat,” sê Gonzales. “In dié stadium fokus ons egter net op Calvinia, maar ons wil baie graag ook die omliggende gebiede bystaan.” Sedert die aanvang van die Calvinia-waterprojek is meer as 17 vragmotors ingespan, 510 ton voer is afgelewer, 76 ure en 16 minute is aan die projek bestee en 8 194 km is afgelê,” skryf AfriForum. Anria van Heerden, Cairing Daisies-hoof, het ook aan Maroela Media gesê die organisasie is bewus van die droogtetoestand en doen sover alles moontlik om boere by te staan. Calvinia gaan erg gebuk onder die droogte (Foto: André Steenkamp) “Ons gee ons volle samewerking aan die ander organisasies en doen alles in ons vermoë om bietjie verligting aan die inwoners te bring,” sê sy. Die noodfonds-projek lewer weer op 3 April water en voer in Calvinia af en die publiek word nou om hulp gevra om skenkings te maak. ŉ Lys versamelpunte is intussen geïdentifiseer. As jy wil betrokke raak, kyk hier waar jou naaste versamelpunt is. Jy kan ook geld skenk. Klik hier vir meer besonderhede oor ŉ trust-fonds. Jy kan ook die woord “NOOD” na 38312 SMS en sodoende R10 aan die noodfonds skenk.